wickkiey/tamil-wikipedia-markdown huggingface dataset:
# டொம் ஹாங்க்ஸ்



**தாமஸ் ஜெஃப்ரி ஹாங்க்ஸ்** (**Thomas Jeffrey Hanks)** (பிறப்பு: சூலை 9, 1956) என்பவர் அமெரிக்க நடிகர் மற்றும் இயக்குநர் ஆவார். ஹாங்க்ஸ் அப்பல்லோ 13 (திரைப்படம்) , சேவிங் பிறைவேட் றையன் , காஸ்ட் அவே,ஸ்பிளாஷ், பிக், டர்னர் மற்றும் ஹூச், ஸ்லீப்ப்லெஸ் இன் சேட்டில், யூ ஹேவ் காட் மெயில் (உங்களுகு மின்னஞ்சல் வந்துள்ளது) , டாய் ஸ்டோரி போன்ற திரைப்படங்களில் நடித்ததன் மூலம் பரவலாக அறியப்படுகிறார்.  

ஹாங்க்ஸ் திரைப்பட இயக்குநர் ஸ்டீவன் ஸ்பில்பேர்க் உடன் இணைந்து ஐந்துத் திரைப்படங்களில் பணியாற்றியுள்ளார். சேவிங் பிறைவேட் றையன் (1998),  2004 இல் தெ டெர்மினல், 2015 இல் பிரிட்ஜ் ஆஃப் ஸ்பைஸ், 2017 இல் தி போஸ்ட் . 2001 ஆம் ஆண்டில் பேண்ட் ஆஃப் பிரதர்ஸ் எனும் குறுந் தொடரின் மூலம் தன்னை ஒரு வெற்றிகரமான இயக்குநர், தயாரிப்பாளர், திரைக்கதை எழுத்தாளராகவும் உருவானார். 2010 இல் எச் பி ஒ தொலைக்காட்சியில் வெளியான தெ பசிபிக் குறுந் தொடரை ஸ்டீவன் ஸ்பில்பேர்க் மற்றும் ஹாங்க்ஸ் ஆகிய இருவரும் நிருவாகத் தயாரிப்பாளாராகப் பணியாற்றினர்.  

அமெரிக்க ஐக்கிய நாடு மற்றும் கனடாவில்  ஹாங்கிசினுடைய திரைப்படங்கள் $4.5 பில்லியனுக்கும் அதிகமான வசூலைப் பெற்றுத் தந்தது. உலகம் முழுவதும் சுமார் $9.0 பில்லியன் வசூலைப் பெற்றுத் தந்தது. வட அமெரிக்காவில் அதிக வசூலைப் பெற்றுத் தந்த நடிகர்களில் ஹான்ங்க்ஸ் மூன்றாவது இடம் பிடித்தார்.  

இவரின் வாழ்க்கையில் பல விருதுகளுக்குப் பரிந்துரை செய்யப்பட்டுள்ளார். கோல்டன் குளோப் விருது பெற்றுள்ளார். மேலும் 1993 ஆம் ஆண்டில் ஜொனாதன் டெம்மி இயக்கத்தில் வெளிவந்த பிலடெல்ஃபியா எனும் திரைப்படத்தில் நடித்ததற்காக சிறந்த நடிகருக்கான அகாதமி விருது மற்றும் கோல்டன் குளோப் விருது பெற்றார். 1994 இல் வெளிவந்த ஃபாரஸ்ட் கம்ப் திரைப்படத்திற்காக சிறந்த நடிகருக்கான மக்களின் தேர்வு விருது பெற்றார். அகாதமி விருதை தொடர்ச்சியாக இருமுறை பெற்ற இரண்டு நபர்களில் இவரும் ஒருவர்.  

## ஆரம்பகால வாழ்க்கை
தாமஸ் ஜெஃப்ரி ஹான்ங்க்ஸ் சூலை 9, 1956 இல் கொன்கோட் , கலிபோர்னியாவில் பிறந்தார். இவரின் தந்தை ஜனத் மார்லின் ஒரு மருத்துவமனையில் வேலை பார்த்தவர். இவரின் தாய் இதினரண்ட் குக் அமோஸ் மெஃபோர்டு ஹாங்க்ஸ். இவர் போர்த்துக்கீசியர் மரபைச் சார்ந்தவர். இவரின் தந்தை இங்கிலாந்து மரபினர். ஹாங்க்சினுடைய பெற்றோர் 1960 இல் மணமுறிவு பெற்றனர். இவர்களுக்கு சாண்ட்ரா, லேரி, மற்றும் டொம் ஆகிய மூன்று குழந்தைகள் உள்ளனர். டொம் தனது தந்தையுடன் சென்றார். ஹாங்க்சினுடைய குடும்பம் கத்தோலிக்க திருச்சபை மற்றும் மொர்மனியம் சமயத்தைச் சார்ந்தவர்கள் ஆவர். 1965 இல் இவரின் தந்தை பிரான்சஸ் வூங் என்பவரைத் திருமணம் புரிந்தார். வூங் சீனாவைப் பூர்வீகமாகக் கொண்டவர். சான் பிரான்சிஸ்கோவில் வசித்து வந்தார். இந்தத் தம்பதிகளுக்கு மூன்று குழந்தைகள் இருந்தனர். இதில் இரண்டு குழந்தைகள் ஹாங்க்ஸ் உயர்நிலைப் பள்ளியில் படிக்கும் வரை அவருடன் இருந்தனர். ஹாங்க்ஸ் ஓக்லாந்து , கலிபோர்னியாவில் உள்ள ஸ்கை லைன் உயர்நிலைப்பள்ளியில் பயின்றபோது சவுத் பசிபிக் உள்ளிட்ட நாடகங்களில் நடித்துள்ளார்.  

## விருதுகள்

### ஆஸ்கார் விருது

- 1988 பரிந்துரைப்பு சிறந்த நடிகர் பிக்
- 1993 வென்ற விருது சிறந்த நடிகர் பிலடெல்பியா
- 1994 வென்ற விருது சிறந்த நடிகர் ஃபோரெஸ்ட் கம்ப்
- 1998 பரிந்துரைப்பு சிறந்த நடிகர் சேவிங் பிறைவற் றையான்
- 2000 பரிந்துரைப்பு சிறந்த நடிகர் காஸ்ட் அவே
- 2000 ஆம் ஆண்டின் சிறந்த நடிகருக்கான கோல்டன் குளோப் விருதினை ***காஸ்ட் அவே*** திரைப்படத்திற்காக பெற்றுள்ளார்.
# மாமல்லபுரம் புடைப்புச் சிற்பங்கள்


மாமல்லபுரம் வரலாற்றுச் சிறப்புள்ள சிற்பங்களுக்குப் பெயர் பெற்றது. தமிழ் நாட்டைப் பொறுத்தவரை சிற்பக்கலைகளின் திருப்பு முனையாக அமைந்த பல்லவர் காலச் சிற்பங்களின் கருவூலமாகத் திகழ்வது மாமல்லபுரம் எனலாம். சிற்பம் எனும் போது அதனுள் கட்டிடங்கள், அவற்றின் கூறுகள், அலங்கார வடிவங்கள், உருவச் சிற்பங்கள் போன்ற பலவற்றையும் உள்ளடக்குவது இந்திய மரபில் பொதுவாகக் காணப்படுவது. எனினும் **மாமல்லபுரம் புடைப்புச் சிற்பங்கள்** என்னும் இக்கட்டுரை புடைப்புச் சிற்ப வகையில் அமைந்த உருவச் சிற்பங்கள் அவற்றை உள்ளடக்கிய நிகழ்வுகள் கதைகள் ஆகியவற்றை வெளிப்படுத்தும் சிற்பங்கள் ஆகியவை பற்றியே எடுத்துக்கூறுகின்றது.  

## துறைமுக நகரம்
பல்லவர் காலத்திலும் அதற்குப் பின்னரும் புகழ் பெற்ற துறைமுக நகரமாக விளங்கிய மாமல்லபுரத்தில் திராவிடக் கட்டிடக்கலைப் பாணிக்குரிய கட்டிடங்களும் அமைப்புக்களும் பெருமளவில் காணப்படுகின்றன. கல்லிலே கட்டிடங்கள் அமைக்கத் தொடங்கிய காலத்தைச் சேர்ந்த கட்டிட வகைகளான குடைவரைகள், ஒற்றைக்கல் தளிகள் என்பனவும் ஆரம்பகாலத்தைச் சேர்ந்த கட்டுமானக் கோயில்களும் இங்கே உள்ளன. இவை வெறும் கட்டிடங்களாக மட்டுமன்றி ஏராளமான சிற்பங்களையும் தம்மகத்தேக் கொண்டு விளங்குகின்றன.  

## கல்லில் செதுக்கப்பட்டவை
மாமல்லபுரத்தில் காணப்படும் சிற்பங்கள் கல்லில் செதுக்கப்பட்டவை. இவை கடவுளரின் உருவங்கள், புராணக் கதை நிகழ்வுகள் என்பவற்றுடன் இயற்கை வனப்புகளையும், அக்காலத்துச் சமூக நிகழ்வுகளையும் கூடப் படம்பிடித்துக் காட்டுகின்றன எனலாம். இங்கே காணப்படும் சிற்பங்கள் பெரும்பாலும் புடைப்புச் சிற்பங்களாகவே காணப்படுகின்றன. புடைப்புச் சிற்பங்கள் நாற்புறத்திலிருந்தும் பார்க்கக்கூடிய முப்பரிமாண அமைப்பிலுள்ள சிற்பங்களாகவன்றி, சுவரோடு ஒட்டியபடி சுவரிலிருந்து வெளித்தள்ளிக் கொண்டிருப்பது போல் அமைந்தனவாகும்.  

## புகழ் பெற்ற மாமல்லபுரச் சிற்பங்கள்

- அருச்சுனன் தபசு
- வராகமூர்த்தி சிற்பம்
- மகிடாசுரமர்த்தினி சிற்பம்
- கோவர்த்தன மலை சிற்பம்
# சேவிங் பிறைவேட் றையன் (திரைப்படம்)



**சேவிங் பிரைவேட் ரியான்** (ஆங்கிலம்: Saving Private Ryan) ஹாலிவுட் திரைப்பட உலகின் தயாரிப்பில் வெளிவந்த ஒரு திரைப்படமாகும். இரண்டாம் உலக யுத்தத்தை மையமாக கொண்டு பின்னப்பட்ட கதையே இது. இதில் நாயகனாக டொம் ஹாங்ஸும் முக்கிய வேடத்தில் மாட் டேமனும் நடித்து இருந்தமை குறிப்பிடத்தக்கது. இத் திரைப்படத்தின் இயக்குநர் ஸ்டீவன் ஸ்பில்பேர்க்.  

## வகை
போர்ப்படம் / நாடகப்படம்  

## கதை

இரண்டாம் உலகப் போரின் போது, நான்கு ஆண் பிள்ளைகளின் தாயார் ஒருவர் தன் மூன்று புதல்வர்களையும் கிட்டத்தட்ட ஒரே காலப் பகுதியில் இழந்து விடுகின்றாள். வீரர்களின் மரணம் பற்றி அறிவிப்பு செய்யும் பொழுது தற்செயலாக இந்த தகவலை இராணுவ மேலிடம் கண்டறிகின்றது. ஒரே நேரத்தில் தாய் தன் மூன்று பிள்ளைகளையும் இழந்து விட்ட காரணத்தால் நான்காவது மகனை (ரியான்) போர்களத்திலிருந்து மீட்டு வந்து தாயிடம் ஒப்படைப்பதாக இராணுவ மேலிடம் முடிவு செய்கின்றது.  

இந்தப் பணிக்கு கேப்டன் மில்லர் (டாம் ஹாங்) தேர்ந்து எடுக்கப்படுகின்றார். கேப்டன் மில்லர் தலைமையில் எட்டு வீரர்களைக் கொண்ட படை அணி ஒன்று புறப்படுகின்றது. எதிரியின் எல்லைக்குள் நின்று கொண்டிருக்கும் றியானை கேப்டனும் அவரது சகாக்களும் தமக்கு கிடைக்கும் துப்புக்களைப் பயன்படுத்தி தேடவிழைகின்றனர். நேசப் படைகள் ஒமாகா கடற்கரையிலேயே நிலைகொண்டிருக்கும் வேளையில் எதிரிகளின் எல்லையை ஊடறுத்து மில்லரும் அவரது படையணியும் முன்னேறுகின்றது.  

ரியானை சந்தித்தார்களா இல்லையா என்பதும் எத்தனை வீரர்கள் தாயகம் திரும்புகின்றார்கள் என்பதுமே மிகுதிக் கதை.  

## விருதுகள்
இத்திரைப்படம் 1998-ஆம் ஆண்டிற்கான 'சிறந்த இயக்குநர்' உட்பட 5 ஆஸ்கார் விருதுகளைப் பெற்றது. இதைத் தவிர வேறு 52 விருதுகளையும் வென்றுள்ளது.  

## துணுக்குகள்
- இத் திரைப்படத்தில் பயன் படுத்துவதற்காக துப்பாக்கிகள் மற்றும் சுடுகலன்களை இங்கிலாந்து மற்றும் ஜேர்மனி போன்ற நாடுகளில் இருந்து பெற்றுக்கொண்டனர். இவை அனைத்தும் கிட்டத்தட்ட உலக யுத்தம் இரண்டு காலப்பகுதியைச் சேர்ந்ததே. இதைவிட உடைகளிலும் விசேட கவனம் செலுத்தியுள்ளனர். ஆயிரக்கணக்கில் படத்திற்காக இராணுவச் சீர் உடைகளும் காலணிகளும் தயார் செய்யப்பட்டதோடு அவை போர்களத்தில் பாவிக்கப்பட்டவை போன்ற தோற்றம் பெற விசேட பொறிமுறைகளிற்கு உட்படுத்தப்பட்டது.
- டோம் ஹாங்ஸ் மற்றும் அவருடன் நடித்தவர்கட்கு இராணுவ பயிற்சி வழங்கப்பட்டதும் குறிப்பிடத்தக்கது. மாட் டேமனுக்கு மட்டுமே இப்பயிற்சி அளிக்கப்படவில்லை.
- இப்படத்தில் வன்முறை மற்றும் சண்டை காட்சிகள் மிகுந்து காணப்பட்டதால் இத்திரைப்படத்தை இந்தியாவில் வெளியிட தடை செய்யப்பட்டது. பல காட்சிகளை நீக்கிய பின்பே இதை இந்தியாவில் வெளியிட முடியும் என இந்திய சென்சார் போர்ட் அறிவித்ததற்கு, இப்படத்தை இந்தியாவில் வெளியிட வேண்டாம் என ஸ்பில்பேர்க் முடிவெடுத்து விட்டார். பின்னர், இத் திரைப்படத்தை அப்போதைய இந்திய உள்துறை அமைச்சர் பார்த்து விட்டு காட்சி நீக்கங்கள் ஏதுமில்லாமல் வெளியிட உத்தரவிட்டார்.

## ஆதாரங்கள்
# பகீரத தபசு புடைப்புச் சிற்பம், மாமல்லபுரம்



**பகீரத தபசு** எனப் பொதுவாக அழைக்கப்படும் பெரிய புடைப்புச் சிற்பத் தொகுதி மாமல்லபுரத்தில் தலசயனப் பெருமாள் கோயிலுக்கு பின்புறத்தில் அமைந்துள்ள பெரிய பாறையில் செதுக்கப்பட்டுள்ளது. விண்ணவர், மனிதர், விலங்குகள், பறவைகள் மற்றும் இயற்கை அம்சங்கள் எனப் பல வகையானவற்றையும் சித்தரிக்கின்ற இச் சிற்பம் ஏதோ ஒரு புராணக் கதை நிகழ்வை அடிப்படையாகக் கொண்டு உருவாக்கப் பட்டது என்பதில் கருத்து வேறுபாடு கிடையாது. எனினும் இது குறிக்கின்ற நிகழ்வு எது என அடையாளம் காண்பதில் ஆய்வாளரிடையே கருத்து வேறுபாடுகள் உள்ளன.  

சுமார் முப்பது மீட்டர் வரை உயரமும், அதன் இரண்டு மடங்கு வரையிலான நீளமும் கொண்ட இப்பாறை இயற்கையிலேயே நடுவில் பிளவு பட்டிருப்பது போன்ற தோற்றத்துடன் காணப்படுகின்றது. இதை ஒரு குறைபாடாக எடுத்துக்கொள்ளாது, இப்பிளவையும் சிற்பத் தொகுதியின் கருத்துருவுக்கு அமையத் திறமையாகச் சிற்பி பயன்படுத்திக் கொண்டிருப்பதைக் காண முடிகின்றது. இது ஒரு ஆறு அல்லது நீரோட்டமாக உருவகப் படுத்தப்பட்டுள்ளது. நிலைக்குத்துத் திசையில் சிற்பத்தொகுதி நான்கு படைகள் (layers) அல்லது நிலைகளாகக் கருதி வடிவமைக்கப்பட்டுள்ளது தெரிகிறது. மேலிருந்து பார்க்கும்போது முதல் நிலை விண்ணுலகையும், இரண்டாவது விண்ணுலகுக்கும் மண்ணுலகுக்கும் இடைப்பட்ட நிலையையும், மூன்றாவது மண்ணுலகையும், அடியில் உள்ளது பாதாள உலகத்தையும் குறித்து நிற்பதாகக் கூறப்படுகின்றது.  

இச்சிற்பத்தில் ஒற்றைக்காலில் நின்றபடி தவமிருக்கும் ஒரு மனித உருவமும், அவனுக்கு அருகில், சூலாயுதத்தை ஏந்தியபடி, பூதகணங்கள் புடைசூழ நின்று வரமளிக்கும் சிவனும் செதுக்கப்பட்டுள்ளது. இது பாசுபத அஸ்திரம் பெறுவதற்காக அருச்சுனன் சிவனை நோக்கித் தவமிருந்த கதையைக் குறிப்பதாகக் கருதிச் சிலர் இதனை *அருச்சுனன் தபசு* என அழைக்கின்றனர். வேறு சிலர் இது *பகீரதன் தவம்* என்கின்றனர். தனது முன்னோருக்கு இறுதிக்கிரியைகள் செய்ய விரும்பிய பகீரதன், ஆகாயத்திலிருந்து கங்கையைக் கொண்டுவர விரும்பினானாம். ஆனால், கங்கை வேகமாகப் பூமியில் விழுந்தால் உலக அழிவு ஏற்படும் என அஞ்சிய அவன் அதனைத் தடுப்பதற்காகச் சிவனை நோக்கித் தவமிருந்தானாம். சிவன் கங்கையைத் தன் தலையில் ஏந்தி மெதுவாகப் பூமியில் விழச் செய்தார் என்பது புராணக்கதை. இதுவே இச்சிற்பத்தின் கருப்பொருள் என்பது அவர்கள் கருத்து. இச்சிற்பத்தில் தவம் செய்பர் மேற்குறிப்பிட்டவாறு பகீரதனோ, அருச்சுனனோ அல்ல அது சகர மாமன்னரையே குறிக்கும் என்று அச்சிற்பங்களை விரிவாக விளக்கி *மகாபலிபுரத்து ஜைன சிற்பம்* என்ற தனி நூலை மயிலை சீனி. வேங்கடசாமி எழுதியுள்ளார்.
# பறைமேளக் கூத்து

**பறைமேளக் கூத்து** பறையர் சமூகத்தினரால் மட்டக்களப்பில் அளிக்கை செய்யப்பட்டு வரும் ஒரு பாரம்பரியக் கலை வடிவமாகும். இருவர் அல்லது அதற்கு மேற்பட்டோர் இடுப்பில் பறையைக் கட்டி இசைத்தபடியே ஆடுவதே இக்கூத்து ஆகும்.  

## சமூகப் பின்னணி
பறைமேளக் கூத்து பறையர் சமூகத்திற்குரியதாக விளங்கியதற்குக் காரணம் அது அந்தச் சமூகத்தினரின் பிழைப்பூதியத் தொழில் முயற்சியின் ஒரு பகுதியாக இணைந்திருந்தமையாகும். ஈழத்தின் சமூக அமைப்பில் பறையர் சமூகம் இணையாக ஏற்கப்படாத (அங்கீகாரம் அற்ற) சமூகமாகவே வாழ்ந்து வருகின்றனர். பறையடித்தல் இவர்களின் குலத் தொழிலாகும். பறையடித்தல் மூலமே தங்களுக்கான பிழைப்பூதியத்தைப் பெற்றுக் கொள்கின்றனர்.  

## அளிக்கைச் சூழல்
பறையடித்தலை ஆலய நிகழச்சிகள், பிற மங்கல நிகழ்வுகள், மரண வீடுகள் என்பனவற்றில் அளிக்கை செய்தனர். ஆலய முன்றல், பிண (பிரேத) ஊர்வலம் என்பனவற்றின் போதும் பறைமேளக் கூத்தினை அளிக்கை செய்வது வழக்கம். சிறப்பு நாட்களில் ஊரின் பெரிய மனிதர்களின் வீடுகளுக்கு முன்னாலும் இக்கூத்தை ஆடிக் கொடை பெற்றுச் செல்வது உண்டு. கிராமிய தெய்வ வழிபாடுகளில் பறைமேளக் கூத்து முக்கிய இடம் வகிக்கின்றது. அதிலும் பெண் தெய்வ வழிபாடுகளிலே அதிகமாக இந்த பறைமேளக் கூத்துக்கள் இடம்பெறுகின்றன. பிண (பிரேத) ஊர்வலத்தின் போது பறைமேளக் கூத்தின் சில பகுதிகள் "*சந்தி மறித்து ஆடுதல்*" என்னும் பெயரில் இடம்பெறும்.  

## இசைக்கருவிகள்
மட்டக்களப்பில் அளிக்கை செய்யப்படும் பாரம்பரிய கலை வடிவங்களில் மத்தளம், சல்லரி என்னும் இசைக்கருவிகளே (வாத்தியங்களே) பயன்படுத்தப்படுகின்றன. ஆனால் பறைமேளக் கூத்தில் பயன்படுத்தப்படும் பறை, சொர்ணாலி என்பன பாரம்பரிய அரங்க வடிவங்கள் எவற்றிலும் பாவிக்கப்படுவதில்லை. இவை பறைமேளக் கூத்திற்கே தனிச்சிறப்புடைய இசைக்கருவிகளாகக் (வாத்தியங்களாகக்) கொள்ளப்படுகின்றன.  

## ஆடும் முறை
இக்கூத்தை ஆடுபவர்கள் பறையை இடுப்பில் கட்டிக்குண்டு அதை சைத்தபடியே அந்த இசைக்கு ஏற்ப ஆடுவர். பறைமேளக் கூத்தில் 18 வகை தாளக்கட்டுகள் பயன்பாட்டில் உள்ளன. தாளக்கட்டுகளுக்கு ஏற்ப கூத்தில் பங்குபெறுவோர் தங்களது ஆளுமையை வெளிப்படுத்தி பறையை இசைப்பர். கலைஞர்கள் வட்டமாக சுற்றி நின்று இசைப்பதுடன், மாறிமாறிப் போட்டியாக இசைப்பது, முகபாவனையுடன் இசைப்பது எனப் பல்வேறு அம்சங்கள் இக்கூத்தில் இடம்பெறுகின்றன.  

மேற்படி தாளக்கட்டுகள் ஆடும் சூழலுக்கு ஏற்ப அமைகின்றன. கோயில், இறப்புவீடு, மங்கல நிகழ்வுகள் என்னும் மூன்று சூழல்களில் ஒவ்வொன்றுக்கும் ஆறு ஆறு தாளக்கட்டுகளாக மொத்தம் 18 தாளக்கட்டுகள் உள்ளன. இவை பின்வருமாறு அமைகின்றன.  

1. கோயில் சேவகம்
  1. ஆரம்பத் தாளம்
  1. அழைப்புத் தாளம்
  1. ஆராதனைத் தாளம்
  1. ஆட்டுவிக்கும் தாளம்
  1. கோயில் சுற்றும் தாளம்
  1. வீதி வலம்வரும் தாளம்
1. இறப்பு வீடு
  1. ஆரம்பத் தாளம்
  1. அழைப்புத் தாளம்
  1. அரட்டுத் தாளம்
  1. நடைத் தாளம்
  1. சந்தி கூறல் தாளம்
  1. சுடலைத் தாளம்
1. மங்கல நிகழ்வுகள்
  1. ஆரம்பத் தாளம்
  1. அழைப்புத்தாளம்
  1. போக்குவரத்துத் தாளம்
  1. ஆட்டுத் தாளம்
  1. வரிசைத் தாளம்
  1. முடிவுத் தாளம்
# கிறிஸ்து

**கிறிஸ்து** அல்லது கிறிஸ்து என்ற தமிழ்ப் பதம் கிரேக்க மொழி சொல்லான *Χριστός* (கிறிஸ்தோஸ்), என்ற ஆசிர்வதிக்கப்பட்டவர் என்ற பொருளுடைய சொல்லில் இருந்து தமிழுக்கு எழுத்துப் பெயர்ப்பு செய்யப்பட்டதாகும். இச் சொல் எபிரேய மொழிப் பதமான *מָשִׁיחַ* (மெசியா) என்பதன் கிரேக்க மொழிப்பெயர்ப்பாக வழங்கப்பட்டது. இது இயேசுவுக்கு புதிய ஏற்பாட்டில் வழங்கிய ஒரு புனைப்பெயராகும்.  

இயேசு கிறிஸ்து என பல முறைகள் விவிலியத்தில் இயேசுவின் பெயர் குறிக்கப்படுவதால்,இது சிலவேலைகளில் இயேசுவின் குடும்பப் பெயராக பிழையாக கருதப்படுவதும் உண்டு. ஆகவே இப்பெயர் "கிறிஸ்து இயேசு" என மாற்றிய வடிவிலும் பாவணையில் உள்ளது. இயேசுவை பின்பற்றியவர்கள் இயேசுவை கிறிஸ்து என நம்புகிறபடியாலேயே அவர்களுக்கு கிறிஸ்த்தவர் என்ற பெயர் உண்டாயிற்று. யூதர்கள் கிறிஸ்து இன்னமும் உலகிற்கு வரவில்லை என நம்புகின்றனர் மேலும் அவர்கள் கிறிஸ்துவின் முதலாவது வருகைக்காக காத்திருக்கின்றனர். கிறிஸ்தவர்களோ மாறாக கிறிஸ்துவின் இரண்டாம் வருகைக்காக காத்திருக்கின்றனர்.  

## பெயரின் தோற்றம்
கிறிஸ்து என்ற பதம் புதிய ஏற்பாட்டில் கிரேக்க மொழியில் இயேசுவை விபரிக்கும் படியாக இது பயன்படுத்தப்பட்டுமையாலேயே அது தமிழில் பாவணைக்கு வந்தது. எபிரேயே மொழியில் இருந்து கிரேக்க மொழிக்கு மொழிப்பெயரிக்கப்பட்ட முதலாவது விவிலியங்களில் ஒன்றான செப்டுஅஜிண்ட் விவிலியம் மெசியாக் என்ற எபிரேய பதத்தை மொழிபெயர்க்கும் வித்ததில் பயன்படுத்தியது இதன் பொருள் தேர்ந்தெடுக்கப்பட்டவர் அல்லது ஆசிர்வதிக்கப்பட்டவர் என்பதாகும். ஆசிர்வதிக்கப்பட்டவர் என்பது விவிலிய நோக்கில் தலைமை குரு, தலைவர், ஆட்சியாளர் என்ற பொருளையும் கொள்ளும்.
# தமனும் தியூவும்



**தமன் & தியு** இந்தியாவில் உள்ள யூனியன் பிரதேசங்களில் ஒன்றாகும். 26 சனவரி 2020 அன்று இது தாத்ரா & நகர் ஹவேலி மற்றும் தாமன் & தியூ ஒன்றியப் பகுதியுடன் ஒன்றிணைக்கப்பட்டது.  

## மொழிகள்
இங்குள்ள மக்கள் தமனியர் என்று அழைக்கப்படுகின்றனர். இவர்கள் குஜராத்தி மொழியில் பேசுகின்றனர். அருகிலுள்ள மகாராஷ்டிர மாநிலத்தின் மொழியான மராத்தி, குஜராத்தி, ஆங்கிலம், இந்தி ஆகிய மொழிகள் அலுவல் மொழிகளாகப் பயன்படுத்தப்படுகின்றன. இங்கு கொங்கணி மொழியும் பேசுவோரும் வாழ்கின்றனர். இவர்களைத் தவிர போர்த்துக்கேய மொழி பேசுபவர்களும் உள்ளனர். இந்த மொழியின் பயன்பாடு நாள்தோறும் குறைந்துவருகின்றது. அரசுப் பள்ளிகளிலும், ஊடகத்திலும் இந்த மொழி பயன்படுத்தப்படுவதில்லை. இந்த மொழியை கிட்டத்தட்ட 10,000–12,000 பேர் பேசக்கூடும் என்று அறிக்கை தெரிவிக்கிறது.  

## மாவட்டங்கள்
- தமன் மாவட்டம்
- தியு மாவட்டம்

## பொது
தமன் தியு ஒன்றியப் பகுதிகளில் தமன் மற்றும் தியூ என இரண்டு முக்கிய நகரங்கள் கொண்டுள்ளது.  
தமன் தியூ மக்களவைத் தொகுதி என்ற ஒரு மக்களவைத் தொகுதி உள்ளது. தமன் நகரத்தில் தமன் கங்கா ஆறு பாய்கிறது. தியூ நகரத்தில் தொன்மையான உரோமைக் கிறித்தவ சமயத்தின் புனித பவுல் தேவாலயம் அமைந்துள்ளது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி தமன் மற்றும் தியு ஒன்றியப் பகுதிகளின் மொத்த மக்கள் தொகை 2,43,247 ஆக உள்ளது. கிராமப்புறங்களில் 24.83% மக்களும், நகரப்புறங்களில் 75.17% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 53.76% ஆக உயர்ந்துள்ளது. மக்கள் தொகையில் 150,301 ஆண்களும் மற்றும் 92,946 பெண்களும் உள்ளனர். பாலின விகிதம் ஆயிரம் ஆண்களுக்கு பெண்கள் 618 வீதம் உள்ளனர். 111 சதுர கிலோ மீட்டர் பரப்பளவு கொண்ட இம்மாநிலத்தில் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 2,191 மக்கள் வாழ்கின்றனர். இம்மாநிலத்தின் சராசரி படிப்பறிவு 87.10 % ஆகவும், ஆண்களின் படிப்பறிவு 91.54 % ஆகவும், பெண்களின் படிப்பறிவு 79.55 % ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 26,934 ஆக உள்ளது.  

### சமயம்
இந்து சமயத்தவரின் மக்கள் தொகை 220,150 (90.50 %) ஆகவும் இசுலாமிய சமய மக்கள் தொகை 19,277 (7.92 %) ஆகவும், கிறித்தவ சமயத்தினரின் மக்கள் தொகை 2,820 (1.16 %) ஆகவும், சமண சமய மக்கள் தொகை 287 (0.12 %) ஆகவும், பௌத்த சமய மக்கள் தொகை 217 (0.09 %) ஆகவும், சீக்கிய சமய மக்கள் தொகை 172 ஆகவும் (0.07 %) பிற சமயத்து மக்கள் தொகை 79 (0.03 %) ஆகவும் மற்றும் சமயம் குறிப்பிடாதவர்கள் மக்கள் தொகை 245 (0.10 %) ஆகவும் உள்ளது.  

## போக்குவரத்து
இந்த பகுதியில் இருந்து நாட்டின் ஏனைய பகுதிகளை சென்றடைய சாலை வசதி உண்டு. தமன் & தியூ ஒன்றியப் பகுதி வாப்பியில் இருந்து 12 கி.மீ தொலைவிலும், சூரத்தில் இருந்து 125 கி.மீ தொலைவிலும், மும்பையில் இருந்து 150 கி.மீ தொலைவிலும் அமைந்துள்ளது. வாப்பி தொடர்வண்டி நிலையத்தை அடைந்து, அங்கிருந்து தொடர்வண்டிகளில் பயணித்து நாட்டின் மற்ற நகரங்களை அடையலாம். தியூவில் தியூ விமான நிலையம் உள்ளது. இங்கிருந்து மும்பைக்கு பயணிக்க விமானம் இயக்கப்படுகின்றது. தமன் விமான நிலையத்தில் இந்திய வான்படைக்கு சொந்தமான விமானங்கள் நிறுத்திவைக்கப்பட்டுள்ளன.
# பகுப்பு:இந்தியா புவியியல் தொடர்பான குறுங்கட்டுரைகள்

இந்தியாவின் புவியில் உள்ள இடம் அல்லது புவியியல் தொடர்பான குறுங்கட்டுரைகள் இவ்வகையில் அடங்கும்.  

இக்குறுங்கட்டுரைகளை மேலும் பகுக்க பின்வரும் குறும் பகுப்புக்களை பொருத்தமான விதத்தில் பயன்படுத்தவும். இங்கு பகுப்புக்கள் மாநில, மத்திய ஆட்சிப் பகுதிகள் அடிப்படையில் பகுக்கப்பட்டுள்ளன.  
- அந்தமான் மற்றும் நிக்கோபார் தீவுகளுக்கு **** எனப் பயன்படுத்தவும்.
- ஆந்திரப் பிரதேசத்துக்கு **&#123;{AndhraPradesh-geo-stub}}** எனப் பயன்படுத்தவும்.
- அருணாசலப் பிரதேசத்துக்கு **&#123;{ArunachalPradesh-geo-stub}}** எனப் பயன்படுத்தவும்.
- அசாமுக்கு **&#123;{Assam-geo-stub}}** எனப் பயன்படுத்தவும்.
- பீகாருக்கு **&#123;{Bihar-geo-stub}}** எனப் பயன்படுத்தவும்.
- சண்டிகருக்கு **&#123;{Chandigarh-geo-stub}}** எனப் பயன்படுத்தவும்.
- சட்டீஸ்கருக்கு **&#123;{Chhattisgarh-geo-stub}}** எனப் பயன்படுத்தவும்.
- டாமன் மற்றும் டையூவுக்கு **&#123;{DamanDiu-geo-stub}}** எனப் பயன்படுத்தவும்.
- தாத்ரா மற்றும் நாகர் ஹவேலிக்கு **&#123;{DadraNagarHaveli-geo-stub}}** எனப் பயன்படுத்தவும்.
- தில்லிக்கு **&#123;{Delhi-geo-stub}}** எனப் பயன்படுத்தவும்.
- குஜராத்துக்கு **&#123;{Gujarat-geo-stub}}** எனப் பயன்படுத்தவும்.
- கோவாவுக்கு **&#123;{Goa-geo-stub}}** எனப் பயன்படுத்தவும்.
- ஹரியானாவுக்கு **&#123;{Haryana-geo-stub}}** எனப் பயன்படுத்தவும்.
- இமாசலப் பிரதேசத்துக்கு **&#123;{இமாச்சலப்பிரதேசம்-புவி-குறுங்கட்டுரை}}** எனப் பயன்படுத்தவும்.
- ஜம்மு மற்றும் காஷ்மீருக்கு **&#123;{JammuKashmir-geo-stub}}** எனப் பயன்படுத்தவும்.
- ஜார்க்கண்டுக்கு **&#123;{Jharkhand-geo-stub}}** எனப் பயன்படுத்தவும்.
- கர்னாடகாவுக்கு **&#123;{Karnataka-geo-stub}}** எனப் பயன்படுத்தவும்.
- கேரளாவுக்கு **&#123;{Kerala-geo-stub}}** எனப் பயன்படுத்தவும்.
- லட்சத் தீவுகளுக்கு **&#123;{Lakshadweep-geo-stub}}** எனப் பயன்படுத்தவும்.
- மத்தியப் பிரதேசத்துக்கு **&#123;{MadhyaPradesh-geo-stub}}** எனப் பயன்படுத்தவும்.
- மகாராஷ்டிராவுக்கு **&#123;{Maharashtra-geo-stub}}** எனப் பயன்படுத்தவும்.
- மணிப்பூருக்கு **&#123;{Manipur-geo-stub}}** எனப் பயன்படுத்தவும்.
- மேகாலயாவுக்கு **&#123;{Meghalaya-geo-stub}}** எனப் பயன்படுத்தவும்.
- மிசோரத்துக்கு **&#123;{Mizoram-geo-stub}}** எனப் பயன்படுத்தவும்.
- நாகலாந்துக்கு **&#123;{Nagaland-geo-stub}}** எனப் பயன்படுத்தவும்.
- ஒரிசாவுக்கு **&#123;{Orissa-geo-stub}}** எனப் பயன்படுத்தவும்.
- பாண்டிச்சேரிக்கு **&#123;{Pondicherry-geo-stub}}** எனப் பயன்படுத்தவும்.
- பஞ்சாப்புக்கு **&#123;{IndianPunjab-geo-stub}}** எனப் பயன்படுத்தவும்.
- ராஜஸ்தானுக்கு **&#123;{Rajasthan-geo-stub}}** எனப் பயன்படுத்தவும்.
- சிக்கிமுக்கு **&#123;{Sikkim-geo-stub}}** எனப் பயன்படுத்தவும்.
- திரிபுராவுக்கு **&#123;{Tripura-geo-stub}}** எனப் பயன்படுத்தவும்.
- உத்தரப் பிரதேசத்துக்கு **&#123;{UttarPradesh-geo-stub}}** எனப் பயன்படுத்தவும்.
- உத்தராஞ்சலுக்கு **&#123;{Uttaranchal-geo-stub}}** எனப் பயன்படுத்தவும்.
- தமிழ்நாட்டுக்கு **&#123;{TamilNadu-geo-stub}}** எனப் பயன்படுத்தவும்.
- மேற்கு வங்காளத்துக்கு **&#123;{WestBengal-geo-stub}}** எனப் பயன்படுத்தவும்.
# மூலதனப் பண்டம்

பொருளியலில் மூலதனத்தைப் பெருக்குவதில் அல்லது பொருட்களையோ சேவைகளையோ உற்பத்தி செய்வதில் பயன்படும் பண்டங்கள் **மூலதனப்பண்டங்கள்**(Capital good) எனப்படும். உற்பத்திச் செயற்பாட்டுக்குப் பயன்படும் மூன்று வகைப் பண்டங்களில் இதுவும் ஒன்று. நிலம், உழைப்பு என்பன ஏனைய இரண்டும் ஆகும். இம்மூன்றையும் ஒருங்கே முதன்மை உற்பத்திக் காரணிகள் என்றும் குறிப்பிடுவது உண்டு. இந்த வகைபிரிப்பு முறை செந்நெறிப் பொருளியற் காலத்தில் உருவாகி இன்றுவரை முக்கியமான வகைப்பாடாக இருந்து வருகிறது.  

ஒரு சமூகத்தில், உற்பத்திச் சாதனங்களில் முதலீடு செய்யக்கூடிய வகையில் செல்வத்தைச் சேமிப்பதன் மூலம் மூலதனப் பண்டங்கள் பெறப்படுகின்றன. பொருளியலில், மூலதனப் பண்டங்களை தொடுபுலனாகுபவை (tangible) எனக் கருதலாம். இவை ஒரு குறிப்பிட்ட காலப்பகுதியில் பிற பண்டங்களையும், சேவைகளையும் உருவாக்கப் பயன்படுகின்றன. விற்பனைக்காகப் பொருட்களை உற்பத்தி செய்வதற்குப் பயன்படும் இயந்திரங்கள், கருவிகள், கட்டிடங்கள், கணினிகள் போன்றவை மூலதனப் பண்டங்கள். தனிப்பட்டவர்களோ, குடும்பத்தினரோ, நிறுவனங்களோ, அரசுகளோ மூலதனப் பண்டங்களின் உரிமையாளர்களாக இருக்கலாம்.  

=
# யாழ்ப்பாண வைபவ கௌமுதி (நூல்)



**யாழ்ப்பாண வைபவ கௌமுதி** ஆசுகவி கல்லடி வேலுப்பிள்ளை அவர்களினால் எழுதி 1918இல் வெளியிடப்பட்ட வரலாற்று நூலாகும். இது யாழ்ப்பாணக் குடாநாட்டு மக்களின் முன்னோர் பற்றியும் யாழ்ப்பாணச் சாதிகளின் பின்னணி பற்றியும் தெளிவு படுத்தும் செறிவு மிக்க நூலாகும். யாழ்ப்பாணப் பகுதியிலுள்ள ஊர்களின் பெயர்க் காரணங்களை வேலுப்பிள்ளை விளக்கும் பாங்கு, அவரின் ஆழ்ந்த அறிவு நுட்பத்தை எடுத்தியம்புகிறது.  

அந்தக் கால கட்டத்தில், யாழ்ப்பாணத்துச் சட்ட நிபுணர்களுள் பெரும் புகழ் பெற்றிருந்த சட்ட மேதை ஐசக் தம்பையா, இந்நூலைப் பிரசுரித்து வெளிவரப் பேருதவி புரிந்திருக்கிறார். எனவே ஆசுகவி கல்லடி வேலுப்பிள்ளை, அப் பெருநூலை மிகுந்த நன்றிப் பெருக்குடன் ஐசக் தம்பையாவிற்கு அர்ப்பணம் செய்துள்ளார்.  
## மறுபதிப்பு
*யாழ்ப்பாண வைபவ கௌமுதி* நூல் மறுபதிப்பாக தில்லியில் அமைந்துள்ள ஏஷியன் எஜுகேஷனல் சேர்விசஸ் (*Asian Educational Services*), நிறுவனத்தினரால் 2002 இல் வெளியிடப்பட்டது.  

## உள்ளடக்கம்
இந்நூல், புராதன காலம், ஆரியச் சக்கரவர்த்திகள் காலம், பறங்கியர் காலம், ஒல்லாந்தர் காலம், இலங்கையில் ஆங்கிலேயர் என்னும் ஐந்து பிரிவுகளாகப் பிரிக்கப்பட்டுள்ளது. இதன் பின்னர் வடமாகாணத்துள்ள சில இடப்பெயர்களின் வரலாறு என்னும் தலைப்பில் 136 பக்கங்களைக் கொண்ட ஒரு பகுதி சேர்க்கப்பட்டுள்ளது.  

ஒல்லாந்தர், ஆங்கிலேயர் காலப் பிரிவுகளுக்குள் அக்காலத்தில் யாழ்ப்பாணச் சமூகத்தில் புகழ் பெற்றவர்களாகவும், ஆதிக்கம் கொண்டவர்களாகவும் இருந்த பலர் குறித்த தகவல்கள் உள்ளன. நூலின் பெரும்பகுதி இந்த நோக்கத்துக்காக ஒதுக்கப்பட்டிருப்பதையும் காண முடிகிறது. இந்நூலில் சேர்த்திருக்கவேண்டிய பலரது குறிப்புகள் தகவல்கள் கிடைப்பதற்குக் காலதாமதமானதால் சேர்க்கமுடியாமல் போனதாகவும், இங்கு சேக்கப் பட்டிருப்பவர்களினதும் முழுமையான லகவல்கள் இடவசதி இல்லாமை காரணமாகச் சேர்க்க முடியாமற் போனதாகவும் தனது முகவுரையில் நூலாசிரியர் குறிப்பிட்டுள்ளார். இந்த நூல் ஆங்கிலேயர் யாழ்ப்பாணத்தை ஆண்ட காலத்தில் எழுதப்பட்டதனால் நூலாசிரியர் பிரித்தானியர் ஆட்சியை மிகவும் புகழ்ந்து எழுதியுள்ளதுடன் "இந்த நாட்டை அரசாளும் பிரித்தானிய இராச்சியமும் நீடூழி வாழும்" என வாழ்த்தியுள்ளார்.  

### இடப்பெயர் வரலாறு
யாழ்ப்பாணத்து வரலாறு கூறவென எழுந்த நூல்களுள் அப்பகுதியின் இடப்பெயர் ஆராய்ச்சிக்கு முக்கியத்துவம் கொடுத்த முன்னோடி நூல்களுள் இந்நூல் குறிப்பிடத்தக்கது. இவ்விடயத்தை மூன்று பகுதிகளாகப் பிரித்து ஆராய்ந்துள்ள நூலாசிரியர், முதற் பகுதியை,  
1. திராவிடதேயத்துப் பழம்பெயர் பெற்றிருக்குந் தானங்கள்
1. சாவகப் பெயர் பூண்ட தானங்கள்
1. உலாந்தேச நாமமுடைய தானங்கள்
என மூன்று பிரிவுகளாகப் பிரித்துள்ளார். ஏனைய இரண்டு பகுதிகளையும் முறையே சிங்களப் பெயருள்ள தானங்கள், புதுப்பெயர் பெற்ற தானங்கள் என்பவற்றை ஆராய ஒதுக்கியுள்ளார். யாழ்ப்பாணப் பகுதியில் பெரும்பாலான இடங்கள் சிங்களப் பெயர் மூலங்களைக் கொண்டவை எனக் கருதும் இந்நூலாசிரியர், இடப்பெயர் ஆய்வுக்கு ஒதுக்கப்பட்ட 136 பக்கங்களுள் 107 பக்கங்களைச் "சிங்களப் பெயருள்ள தானங்கள்" பற்றி விளக்குவதற்கு ஒதுக்கியுள்ளார்.
# ஆடிவேல் விழா

**ஆடிவேல் விழா** கதிர்காம முருகனின் ஆடி அல்லது ஆவணி மாதத்தில் நடைபெறும் மூன்றாம் திருவிழாவின் இறுதியிலே கொழும்பில் கோலாகலமாகக் கொண்டாடப்படும் ஒரு விழாவாகும். இவ்விழா 19ம் நூற்றாண்டின் பிற்பகுதியில் ஆரம்பமானது என்று கருதப்படுகிறது.  
## வரலாறு
கதிர்காம முருகனைத் திருவிழாவின் போது தரிசிக்க முருக பக்தர்கள் பல்வேறு இடங்களிலிருந்தும் காவடி ஏந்தியும் வேல் ஏந்தியும் செல்வது மரபாகும். அத்தகைய சந்தர்ப்பங்களில் ஒருசமயம் இலங்கையின் தெற்குப் பகுதியில் நேர்ந்த அநர்த்தத்தினால் யாத்திரைகள் தடைப்பட்டதால் பக்தர்கள் தமது யாத்திரையைத் தொடர முடியவில்லை. இந்நிலையை அநுபவித்த கொழும்பு நகரத்தார் கதிர்காமத் திருவிழாவின் அந்தத்திலே கொழும்பிலே வேல்விழாவினைக் கொண்டாடத் தொடங்கினர் என நம்பப்படுகிறது.
# ஆடிப் பூரம்


**ஆடிப் பூரம்** (*Aadi Pooram*) என்னும் விழா ஆடித் திங்களிலே பூர நாண்மீன் உச்சத்தில் இருக்கும் போது கொண்டாடப்படுவது. இது தேவிக்குரிய திருநாளாகும். அம்மன் பிறந்தநாள் ஆகும்.  

ஆடிப் பூரம் அம்பாளுக்குரிய விசேட நாளாகும். ஆடித் திங்களில் வரும் பூர நாளில் இந்த விழா சிறப்பாகக் கொண்டாடப்படுகிறது. இந்நன்னாளில் தான் உமாதேவி அவதரித்ததாக புராணங்கள் கூறுகின்றன.  

உலக மக்களைக் காப்பதற்காக அம்பாள், சக்தியாக உருவெடுத்த தினம் ஆடிப் பூரம் என்று கூறப்படுகிறது. ஆடிப் பூரம் விழா சைவ ஆலயங்களில் மட்டுமல்லாது, வைணவ தலங்களிலும் வெகு சிறப்பாக நடைபெறும். ஏனெனில் ஆண்டாள் அவதரித்த தினம் ஆடித் திங்களில் வரும் பூர நாள் ஆகும். பூமா தேவியே ஆடிப் பூர நாளில் ஆண்டாளாக அவதரித்தாள் என்கின்றன புராணங்கள்.  

ஆடித் திங்களில் பூர நாள் அம்பாளுக்குரிய விசேஷ தினமாகும். சித்தர்களும், முனிவர்களும் இந்நாளில்தான் தங்களுடைய தவத்தை தொடங்குவதாகவும் புராணங்கள் எடுத்துரைக்கின்றன.  

எம்பெருமானின் பல்வேறு அம்சங்களான சங்கு, சக்கரம், வில், கதை, வாள் போன்ற ஆயுதங்கள் மட்டுமே ஆழ்வார்களாக அவதரித்த தருணத்தில், பூமாதேவியும் ஆடிப் பூர நாளில் ஆண்டாளாக அவதரித்தாள்.  

## உலகன்னை இவ்வுலகிலே தோன்றிய நாள்
மானிடத்தை இன்னல்களில் இருந்து மீட்பதற்கு உலகன்னை இவ்வுலகிலே தோன்றிய நாள் ஆடிப் பூரம் எனக் கருதுவர். இந்நாளில் தேவி உலகிற்கு விஜயம் செய்து மக்களுக்கு அருள் புரிவாள் என்று நம்பப்படுகிறது. வெள்ளிக்கிழமை அன்று வரும் ஆடிப் பூரம் மிகவும் சிறப்பு வாய்ந்ததாக கருதப்படுகிறது.  

இந்நாளிலேயே ஆண்டாள் பிறந்ததாக கருதப்படுகிறது. அதனால் ஆடிப் பூரத்தன்று வைணவ கோவில்களில் ஆண்டாளுக்கு சிறப்பு பூசை நடைபெறும். திருமணமாகாத பெண்கள் இந்நாளில் ஆண்டாளை கும்பிட்டால் அவர்களுக்கு விரைவில் திருமணமாகும் என்பது நம்பப்படுகிறது.
# ஆடி அமாவாசை


**ஆடி அமாவாசை** இந்து சமயத்தவர்களுக்கு மிகவும் புனிதமும் சிறப்பானதுமான நாளாகும். ஆடி மாதத்தில் வருகின்ற அமாவாசை *"ஆடி அமாவாசை விரதம்"* எனச் சிறப்பு பெறுகின்றது.  

## அமாவாசை
வானவியல் கணிப்பின் படி சூரியனும் சந்திரனும் ஒரே இராசியிற் கூடுகின்ற போதுள்ள காலம் அமாவாசையாகும். சூரியனைப் "பிதிர் காரகன்" என்கிறோம். சந்திரனை "மாதுர் காரகன்" என்கிறோம். எனவே சூரியனும் சந்திரனும் எமது பிதா மாதாக்களாகிய வழிபடு தெய்வங்களாகும்.  

## சூரியன் - சந்திரன்
சூரிய பகவான் ஆண்மை, ஆற்றல், வீரம் என்பவற்றை எல்லாம் எமக்குத் தரவல்லவர். சந்திரன் எமது மனதுக்கு அதிபதியானவர். இதனால் மகிழ்ச்சி, தெளிவான தெளிந்த அறிவு, இன்பம், உற்சாகம் என்பவற்றை எல்லாம் தரவல்லவர். இத்தகைய பெருமைகளை எல்லாம் தருகின்ற சூரிய, சந்திரனை தந்தை, தாய் இழந்தவர்கள் அமாவாசை, பூரணை நாள்களில் வழிபாடு செய்வர்.  

## ஆடி அமாவாசை நாளில் செய்ய வேண்டியவைகள்
ஆடி அமாவாசை நாளில் அதிகாலை நித்திரை விட்டெழுந்து தீர்த்தம் ஆடி, பின்னர் சிவாலய தரிசனம், பிதிர்தர்ப்பணம், அன்னதானம் செய்தல் என்பன முக்கியத்துவம் பெறுகின்றன.  

## இந்துக்களின் நம்பிக்கை
பிதிர் தேவர்களை சிரத்தையோடு வழிபாடு செய்து சிரார்த்தம் செய்வதால் பிதிர்களின் தோசங்களில் இருந்து நீக்க முறலாம் என்பது இந்துக்களின் நம்பிக்கை. யாழ்ப்பாணத்து மக்கள் புரதான காலம் தொடக்கம் கீரிமலை நகுலேச்சரத்தில் தீர்த்தமாடுவார்கள். மட்டக்களப்பு வாழ் மக்கள் திருக்கோவிலில் வங்கக் கடலிலும், மாமாங்கத்து அமிர்தகழி தீர்த்தத்திலும், தீர்த்தமாடுவர். திருகோணமலை வாழ் மக்கள் திருக்கோணேச்சரம் ஆலயத்தில் தீர்த்தமாடி பிதுர் கடனைச் செலுத்துவர். ஆடி அமாவாசை காலத்தில் கடல் அல்லது புனித ஆறுகளில் நீராடி இறைவனை வழிபட்டால் பாவங்கள் நீங்கி விமோசனம் பெறமுடியும் என்கிற நம்பிக்கை இந்து சமயத்தினரிடம் உள்ளது.
# வெ. ஸ்ரீராம்

**வெ. ஸ்ரீராம்** (பிறப்பு - 1944), செவாலியே விருது பெற்ற தமிழக மொழிபெயர்ப்பாளர் ஆவார். ஈரோட்டில் பிறந்து கரூரில் பள்ளிப்படிப்பும் திருச்சியில் பட்டப்படிப்பும் முடித்தார். 1965 - 2001 காலத்தில் சென்னையில் ஆயுள் காப்பீட்டுக் கழகத்தில் பணி புரிந்து ஓய்வு பெற்றார்.  

பிரெஞ்சிலிருந்து நேரடியாகத் தமிழுக்கு முக்கியமான சில நூல்களை மொழிபெயர்த்துள்ளார். பிரெஞ்சு திரையுலகம் தொடர்பான கட்டுரைகளை பல இதழ்களிலும் எழுதியுள்ளார். பிரெஞ்சு மொழி, பண்பாட்டு நட்புறவுக் கழகமான அலியன்ஸ் பிரான்சேயின் நிர்வாகக் குழுத் தலைவராகப் பணியாற்றியுள்ளார். பிரெஞ்சு இலக்கியம், பண்பாடு முதலானவற்றைத் தமிழ்நாட்டில் பரப்பும் பணியில் பல ஆண்டுகளாக இவர் அளித்துவரும் பங்கைப் பாராட்டி 2002 ஆம் ஆண்டு ஷெவாலியெ (Chevalier, Ordre des Palmes Académiques) விருதும், அதே ஆண்டில் ஷெவாலியெ (Chevalier, Ordre des Arts et des Lettres) விருதும் அளித்து இவரைச் சிறப்பித்தது.  

## மொழிபெயர்ப்புக்கள்
- ***அந்நியன்*** **(1980)** (அல்பேர்ட் காம்யு - *நாவல்*)
- ***குட்டி இளவரசன்*** **(1981)** (அந்த்வான்நத் செத்- எச்சுபெரி - நாவல்)
- ***மீள முடியுமா*** **(1986)** (ழான்-போல் சார்த்ர் - நாடகம்)
- ***சொற்கள்*** **(2000)** (ழாக் ப்ரெவெர்) - *கவிதை*கள்)
- ***க்னோக் அல்லது மருத்துவத்தின் வெற்றி*** **(2000)** (ழூல் ரோமென்)
- ***தொலைக்காட்சி : ஒரு கண்ணோட்டம்*** **(2004)** (பியர் பூர்தியு)
- ***கீழை நாட்டுக் கதைகள்*** **(2006)** (மார்கெரித் யூர்ஸ்னார்)

## குறுவெளியீடுகள்
- ***பிரான்ஸ்வா த்ருஃபோ*** **(1987)**
- ***ரோபெர் ப்ரேஸோன்*** **(1998)**
- ***லூயி மால்*** **(1999)**
# வாஸந்தி

**வாஸந்தி** (பிறப்பு: சூலை 26, 1941) ஒரு தமிழக எழுத்தாளர் ஆவார். பங்கஜம் எனும் இயற்பெயரைக் கொண்ட இவர், மைசூர் பல்கலைக்கழகத்தில் ஆங்கில இலக்கியம் மற்றும் வரலாறு துறைகளில் பட்டம் பெற்றவர். நோர்வே நாட்டின் ஆஸ்லோ பல்கலைக்கழகத்தில் முதுகலைச் சான்றிதழ் பெற்றவர். இந்தியா டுடே தமிழ் பதிப்பின் ஆசிரியராக ஒன்பது ஆண்டுகள் பணியாற்றி துணிச்சலான பத்திரிக்கையாளர் என்று முத்திரை பதித்தவர். கலை, கலாச்சாரம், அரசியல் என்று பல்வேறு புள்ளிகளைத் தொட்டு செல்லும் இவரது கட்டுரைகளில் பல அவை வெளிவந்த காலத்தில் தீவிர கவனம் பெற்றதுடன் விவாதங்களையும் தோற்றுவித்தன.  

கலாசார பரிவர்த்தனைத் திட்டத்தின் கீழும் பல வெளிநாட்டு இலக்கிய அமைப்புகளின் அழைப்பின் பேரிலும் உலக எழுத்தாளர் மாநாட்டுக்காக சொற்பொழிவுகளுக்காக, குறிப்பான பிரச்சினைகளை ஆராயும் பொருட்டு என்று பல்வேறு நாடுகளுக்குச் சென்று வந்தவர்.  
பெண் சார்ந்த பிரச்சினைகளைப் பற்றி பல ஆய்வுக் கட்டுரைகள், ஆய்வறிக்கைகள் எழுதி வருபவர். கூர்மையான அரசியல் ஆய்வாளர். இவர் இந்தியா டுடேயில் ஆசிரியராகப் பணியாற்றிய காலத்தின் போது ஏற்பட்ட தமிழ் நாட்டு அரசியல் நிகழ்வுகளை தமது அரசியல் சார்பற்ற பார்வையுடன் ஆங்கிலத்தில் எழுதிய புத்தகத்தை (CUT OUTS,CASTE AND CINE STARS) பெங்குவின் பதிப்பகம் வெளியிட்டது.  

## விருதுகள்
நாற்பது நாவல்கள், பதினைந்து குறுநாவல்கள், ஆறு சிறுகதைத் தொகுப்புகள் என்று பல்வேறு நூல்களைப் படைத்துள்ளார். பஞ்சாப் சாகித்திய அகாதமி விருது உள்ளிட்ட எட்டு விருதுகளைப் பெற்றுள்ளார். இவர் எழுதிய *"வாஸந்தி சிறுகதைகள்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் சிறுகதை எனும் வகைப்பாட்டில் பரிசு பெற்றிருக்கிறது.  

பஞ்சாப், இலங்கை, ஃபீஜி நாடுகளின் இனப் பிரச்சனைகளைப் பின்புலமாக வைத்து இவர் எழுதிய நாவல்கள் முறையே மெளனப் புயல், நிற்க நிழல் வேண்டும், தாகம் ஆகியவை. மெளனப் புயல் ஆங்கிலத்தில் மொழிபெயர்க்கப்பட்டு பஞ்சாப் சாகித்திய அகாதெமி விருது பெற்றது. சமூக நாவலான ’ஆகாச வீடுகள்’ இந்தியிலும் மொழிபெயர்க்கப்பட்டிருக்கிறது. ஹிந்தி மொழிபெயர்ப்பிற்கு உத்தர் பிரதேஷ் சாஹித்ய சம்மான் விருது கிடைத்தது.  

## வாஸந்தியின் சில நூல்கள்
1. அம்மணி
1. ஒரு சங்கமத்தைத் தேடி
1. கடைப்பொம்மைகள்
1. கண்ணுக்குத் தெரியாத உலகங்கள்
1. சுருதி பேதங்கள்
1. தீக்குள் விரலை வைத்தால்
1. நான் புத்தனில்லை
1. நிழலும் ஒளியும்
1. நிஜங்கள் நிழலாகும்போது
1. பாலும் பாவையும்
1. புதிய வானம்
1. புரியாத அர்த்தங்கள்
1. பொய்முகம் (நாவல்)
1. பொய்யில் பூத்த முகம்
1. மனிதர்கள் பாதிநேரம் தூங்குகிறார்கள்
1. மீண்டும் நாளை வரும்
1. யாதுமாகி
1. வீடுவரை உறவு
1. வேர்பிடிக்கும் மண் (சிறுகதைகள்)
1. ஜனனம் (நாவல்)
1. ஜெயலலிதா மனமும் மாயையும்

## அடிக்குறிப்புகள்
# திண்மம் (வடிவவியல்)

**திண்மம்** என்பது மூன்று செங்குத்தான திசைகளிலே விரிவடைந்து, திரண்ட, முத்திரட்சி உடைய வடிவம். பொதுவாக திண்ம வடிவங்களுக்கு நீளம், அகலம், உயரம் (ஒன்றுக்கொன்று செங்குத்தான திசைகளில் அளக்கப்படுவது) ஆகியவை உண்டு. பரவலாக அறியப்பட்ட சில திண்ம வடிவங்கள்:  
- உருண்டை
- உருளை
- கனசதுரம் அல்லது அறுமுக கட்டகம்
- நீள்கட்டகம்
- நீளுருண்டை (நீள்வட்ட வடிவில் உள்ள திரண்ட வடிவம்) (ellipsoid)
- கூம்பு
- நான்முக முக்கோணகம்
- எண்முக முக்கோணகம்
- பன்னிரண்டுமுக ஐங்கோணகம்
- இருபதுமுக முக்கோணகம்
- முப்பட்டகம்
- ஐங்கோண பட்டகம்
- நாள்மீன் பட்டகம்

இவையன்றி, குடுவை, கோப்பை, முறம் போன்றவையும் திண்ம வடிவங்கள்தாம்.
# நீள்வட்டத்திண்மம்



**நீள்வட்டத்திண்மம்** என்பது நீள்வட்டத்தை அதன் நீள அச்சுப்பற்றிச் சுழற்றும்போது உண்டாகும் வடிவம் ஆகும். நீள்வட்டத்தின் திரண்ட வடிவம்.  
**a, b, c** ஆகிய மூன்றெழுத்துக்களும், மூன்று செங்குத்தான அச்சின் நீளங்களானால், கணிதவழி நீள்வட்டத்திண்ம வடிவத்தை சமன்பாடுகள் கொண்டு கீழ்க்காணுமாறு விளக்கலாம்.  

**x, y, z** என்பன கார்ட்டீசியன் ஆள்கூற்று முறைமையின் மாறிகள்.  

:<math>  
{x^2 \over a^2}+{y^2 \over b^2}+{z^2 \over c^2}=1  
</math>  

மூன்று அச்சு நீளங்களும் (**a, b, c** ) ஒன்றுகொன்று சமமாக (ஈடாக) இருக்குமானால் கிடைக்கும் வடிவம் உருண்டை வடிவம் ஆகும்.. ஏதேனும் இரண்டு அச்சு நீளங்கள் ஈடாக இருந்து மற்றது வேறாக இருந்தால் கிடைக்கும் வடிவம் கோளவுரு ஆகும். நடுவே பருத்த உருண்டை (பூசணிக்காய் போல) அல்லது முனைப்பகுதி பருத்த வடிவம் (வெள்ளரிக்காய் வடிவம்) கிடைக்கும்.  

- *a* = *b* = *c*, it is எனில் உருண்டை;
- *b* = *c*, *a* > *b*, இடைபருத்த உருண்டை (பூசணி வடிவம்) ;
- *b* = *c*, *a* < *b*, இளைநடு நீளுருண்டை (வெள்ளரி வடிவம்);
- *a* ≠ *b* ≠ *c*, இவ்வகை நீளுருண்டை, முழு நீளுருண்டை (scalene) எனப்படும்
# நாள்மீன் பட்டகம்

**நாள்மீன் பட்டகம்** (Prismatoid Polyhedr) என்பது நாள்மீன் பல்கோணிக் குறுக்குவெட்டுத் தோற்றம் கொண்ட பட்டகம். இது குவிவில் பல்கோணிப் பட்டக வகையைச் சார்ந்தது. இது இரு முனைகளிலும் நாள்மீன் பல்கோணி முகங்களையும், செவ்வக வடிவப் பக்கங்களையும் கொண்ட முப்பரிமாண வடிவம் ஆகும். நாள்மீன் பட்டகங்கள், ஐந்து, ஏழு, எட்டு, ஒன்பது, பத்து போன்ற எண்ணிக்கையான கூர்களோடு கூடிய பல்கோணிகளைக் கொண்டவையாக அமையலாம்.  

கீழேயுள்ள படங்கள், ஒழுங்கான நாள்மீன் பல்கோணிகளுடன் கூடிய நாள்மீன் பட்டகங்கள். முதலாவது ஐங்கூர் நாள்மீன் பட்டகம். மற்ற இரண்டும் இருவகையான எழுகூர் நாள்மீன் பட்டகங்கள்.
# தனியார்மயமாக்கல்

**தனியார்மயமாக்கல்** (Privatization) என்பது அரசதுறையின் கட்டுபாட்டிலுள்ள நிறுவனங்களின் உடைமைகள் அல்லது முகாமையினை தனியார்துறையிடம் பகுதியாகவோ அல்லது முழுமையாகவோ மாற்றம் செய்யும் நடவடிக்கையினைக் குறிக்கும்.  

தேசியமயமாக்கல் (nationalization), municipalization என்பன இதற்கு எதிரான நடவடிக்கைகள் ஆகும்.  

1948 ம் ஆண்டு காலப்பகுதியில் புதிதாகத் தொடங்கப்பட்ட இந் நடவடிக்கை 1980 இன் பின்னர் ஒரு சிறந்த பொருளாதார நடவடிக்கையாகப் பொருளியளாலர்கள், உலக வங்கி மற்றும் அனைத்துலக நாணய வைப்பகம் (சர்வதேச நாணய நிதியம்) என்பவற்றால் பரவலாக முன்நிறுத்தப்பட்டு, பரிந்துரைக்கப்பட்டு வருகின்றது.
# ஆ. இரா. வேங்கடாசலபதி


**ஆ. இரா. வேங்கடாசலபதி** (*A. R. Venkatachalapathy*, பிறப்பு: 1967) தமிழகத்தின் குறிப்பிடத்தக்க ஆய்வாளர்களுள் ஒருவர். இவர் தில்லி ஜவகர்லால் நேரு பல்கலைக்கழகத்தில் தமிழ்ப் பதிப்பு வரலாறு பற்றிய ஆய்வில் முனைவர் பட்டம் பெற்றவர். புதுமைப்பித்தனின் எழுத்துக்களைச் செம்பதிப்பாகத் தொகுத்துள்ளார். கடந்த 30 ஆண்டுகளில் தமிழ் வரலாற்று, பண்பாட்டுத்துறைக்கு முக்கியமான 25-க்கும் மேற்பட்ட புத்தகங்களைக் கொடுத்திருக்கிறார். தற்போது சென்னை வளர்ச்சி ஆராய்ச்சி நிறுவனத்தில் பேராசிரியராகப் பணியாற்றுகிறார். 2024 ஆம் ஆண்டிற்கான சாகித்திய அகாதமி விருது இவருக்கு வழங்கப்பட்டது.  

## வாழ்க்கைக் குறிப்பு
ஆ. இரா. வேங்கடாசலபதி புதுதில்லி சவகர்லால் நேரு பல்கலைக்கழகத்தில் வரலாற்றில் முனைவர் பட்டம் பெற்றார்.  
- 2021-2022ஆம் ஆண்டுகளில் *பாரதியார் விருது*
- கோயம்புத்தூர், உலகத் தமிழ்ப் பண்பாட்டு மையம் இவருக்கு 2023 ஆண்டிற்கான டாக்டர் நல்ல பழனிசாமி பிற துறைத் தமிழ்த் தொண்டர் விருது
- சாகித்திய அகாதமி விருது, 2024 - (*திருநெல்வேலி எழுச்சியும், வ.உ.சி.யும் 1908*)
- *சென்றுபோன நாட்கள்* - பதிப்பாசிரியர்
- * Province of the Book*
- * இன்று துயர்மிகு வரிகளை நான் எழுதலாம் பாப்லோ நெருடா கவிதைகள்* (மொழிபெயர்ப்பாளர்)
- *Chennai not Madras*
- *திருநெல்வேலி எழுச்சியும், வ.உ.சி.யும் 1908*
# சுசந்திகா ஜயசிங்க



**சுசந்திகா ஜயசிங்க** (பிறப்பு டிசம்பர் 17, 1975), இலங்கையைச் சேர்ந்த ஓர் ஓட்ட வீராங்கனை ஆவார். 100 மற்றும் 200 மீட்டர் குறுந்தூரப் போட்டிகளில் பல வெற்றிகளைப் பெற்றவர். 2000 ஆம் ஆண்டு சிட்னியில் நடைபெற்ற ஒலிம்பிக் போட்டிகளில் 200 மீட்டர் ஓட்டத்தில் இரண்டாமிடம் பெற்று வெள்ளிப் பதக்கம் வென்றார், ஆரம்பத்தில் இவரிற்கு மூன்றாம் இடமே கிடைத்தது எனினும் தங்கப்பதக்கம் வென்ற மரியன் ஜோன்ஸ் ஊக்கமருந்து சோதனையில் சிக்கியமையால் அவரின் பதக்கம் பறிக்கப்பட்டது இதையடுத்து சுசந்திகாவிற்கு வெள்ளிப்பதக்கம் கிடைத்தது. 1948 இன் பின் ஒலிம்பிக் பதக்கம் வென்ற ஒரே இலங்கையர் இவராவார்.  

## 15வது ஆசிய விளையாட்டுப் போட்டிகள், 2006

டோகாவில் நடைபெற்ற 15வது ஆசிய விளையாட்டுப் போட்டிகளில் 100மீ ஓட்டப் பந்தயத்தில் சுசந்திகா வெள்ளிப் பதக்கம், 200மீ பந்தயத்தில் வெண்கலப்பதக்கமும் பெற்றார்.  

## உலக தடகளப் போட்டிகள், 2007

இவர் ஜப்பானின் ஒசாகா நகரில் நடைபெற்ற உலக தடகளப் போட்டிகளில் கலந்து கொண்டு மகளிருக்கான 200 மீட்டர் ஓட்டத்தில் 22.63 விநாடிகளில் கடந்து வெண்கலப் பதக்கம் வென்றார்.  

## தனிப்பட்ட சாதனைகள்
| தேதி | நிகழ்வு | இடம் | நேரம் |  |
| --- | --- | --- | --- | --- |
| செப்டம்பர் 9, 2000 | 100மீ | யொகொஹாமா, ஜப்பான் | 11.04 |  |
| செப்டம்பர் 28, 2000 | 200மீ | சிட்னி, ஆஸ்திரேலியா | 22.28 | } |

## சாதனைகள்
| ஆண்டு | போட்டி | இடம் | முடிவு | நிகழ்வு |  |
| --- | --- | --- | --- | --- | --- |
| 1994 | ஆசிய விளையாட்டுக்கள் | 2வது | 200மீ |  |  |
| 1997 | உலகத் தடகளப் போட்டிகள் | ஏதன்ஸ், கிறீஸ் | 2வது | 200மீ |  |
| 1999 | IAAF Grand Prix Final | மியூனிச், ஜேர்மனி | 8வது | 200மீ |  |
| 2000 | 2000 ஒலிம்பிக் போட்டிகள் | சிட்னி, ஆஸ்திரேலியா | 3வது | 200மீ |  |
| 2001 | உலக உள்ளக தடகளப் போட்டிகள் | லிஸ்பன், போர்த்துக்கல் | 4வது | 200மீ |  |
| 2002 | IAAF உலகக் கிண்ணம் | மாட்ரிட், ஸ்பெயின் | 3வது | 100மீ |  |
| 2002 | ஆசியப் போட்டிகள் | கொழும்பு, இலங்கை | 1வது | 100மீ |  |
| 2002 | பொதுநலவாய விளையாட்டுக்கள் | மான்செஸ்டர், பிரித்தானியா | 4வது | 100மீ |  |
| 2002 | IAAF உலகக் கிண்ணம் | மாட்ரிட், ஸ்பெயின் | 4வது | 200மீ |  |
| 2002 | ஆசிய விளையாட்டுப் போட்டிகள் | கொழும்பு, இலங்கை | 1வது | 200மீ |  |
| 2006 | ஆசியப் போட்டிகள் | டோஹா, கட்டார் | 2வது | 100மீ |  |
| - | 2006 | ஆசியப் போட்டிகள் | டோஹா, கட்டார் | 3வது | 200மீ |
| 2007 | ஆசியப் போட்டிகள் | அம்மான், ஜோர்தான் | 1வது | 100மீ |  |
| 2007 | ஆசியப் போட்டிகள் | அம்மான், ஜோர்டான் | 1வது | 200மீ |  |
| 2007 | IAAF உலகத் தடகளப் போட்டிகள் | ஒசாகா, ஜப்பான் | 3வது | 200மீ | } |
# பட்டையகலம்

ஒப்புமைக் குரல் சமிக்ஞை, ஒரு தனிப்பட்ட அதிர்வெண் மட்டும் கொண்டு திகழ்வதில்லை; தொடர்பாடல் தடத்தில் உள்ள பலவேறுபட்ட அதிர்வெண்கள் கொண்ட அலைவடிவத்தால் ஆனது. அதிர்வெண்களின் ஒரு குறிப்பிட்ட கூட்டுக் கலவைதான் ஒருவருடைய குரலை நிர்ணயிக்கின்றது. இயற்கையின் பல படைப்புகளும் நிகழ்வுகளும் பலதரப்பட்ட அதிர்வெண்களின் கூட்டுக் கலவைகளாக வெளிப்படுகின்றன. வானவில்லின் வண்ணங்கள் பல்வேறு ஒளி அதிர்வெண்களின் சேர்க்கையே; இசையொலியும் பல்வேறு கேட்பொலி அதிர்வெண்களாலானதே. சமிக்ஞைகளில் உள்ள அதிர்வெண்களின் அளவெல்லையைக் குறிப்பது, தொடர்பாடல் களத்தில் உள்ள வழக்கம். இதை அலைவரிசைப்** பட்டை அகலம்** என்று வழங்குவர்.  

எ-டு: தொலைபேசியில் பேச்சுச் சமிக்ஞையின் அலைப்பட்டை, 200&nbsp;Hz-3500&nbsp;Hz வரை எல்லைப்படுத்தப்பட்டுள்ளது.  

ar:تناقل البيانات  
he:רוחב פס
# நீர்வை பொன்னையன்


**நீர்வை பொன்னையன்** (மார்ச் 24, 1930 - மார்ச் 26, 2020) ஈழத்து முற்போக்கு எழுத்தாளர்களில் ஒருவர். சிறுகதை, நாட்டார் கதை, இலக்கியக் கட்டுரைகள் எனப் பல எழுதியவர். ஐம்பது ஆண்டுகளாக இடதுசாரி அரசியலில் உறுதியாக நின்றவர். தனது கடைசிக் காலம் வரை எழுதிக் கொண்டிருந்தவர்.  

தான் பிறந்து வளர்ந்த மண்ணின் மீது பற்றுக் கொண்டதனால் தனது பிறப்பிடமான நீர்வேலியை தனது பெயரோடு இணைத்துக் கொண்டார். ஒடுக்கப்பட்ட மக்களின் பக்கம் தான் நிற்கிறேன் என்பது தெளிவாக இருக்க வேண்டும் என்பதற்காக "பொன்னையா" என்ற தனது பெயரையே "பொன்னையன்" என மாற்றிக் கொண்டார். அதனால் "நீர்வை பொன்னையன்" என்றழைக்கப்பட்டார்.  

## வாழ்க்கைக் குறிப்பு
நீர்வை பொன்னையனின் இயற்பெயர் இராமலிங்கம் பொன்னையா. இவர் யாழ்ப்பாணம் நீர்வேலியில் ஒரு விவசாயக் குடும்பத்தில் பிறந்தவர். நீர்வேலி அத்தியார் இந்துக் கல்லூரியில் தொடக்கக் கல்வி கற்று பின்னர் 1951 இல் மேல் படிப்புக்காக கல்கத்தா சென்று அங்கு இளங்கலைப் பட்டம் பெற்றார். கல்கத்தாவில் முற்போக்கு இடதுசாரிச் சிந்தனைகளும் தொழிலாளர் போராட்டங்களும் இவரை ஈர்த்தன. பட்டம் பெற்றுத் திரும்பியும் அவர் வேறு தொழில் எதிலும் ஈடுபடாமல் விவசாயத் தொழிலிலேயே ஈடுபட்டார். யாழ்ப்பாணத்தில் இடதுசாரிக் கட்சியின் முழுநேர ஊழியராகத் தீவிரமாகப் பணியாற்றத் தொடங்கினார். சிறிது காலம் கொழும்பில் இலங்கை திரைப்படக் கூட்டுத்தாபனத்தில் மொழிபெயர்ப்பாளராகப் பணியாற்றி, மீண்டும் யாழ்ப்பாணம் சென்று சமூகப் பணிகளில் ஈடுபடலானார். 1990களுக்குப் பின்னர் அங்கிருந்து இடம்பெயர்ந்து மீண்டும் கொழும்பில் வாழ்ந்து வந்தார்.  

## இலக்கியப் பணி
இவரது முதலாவது சிறுகதை 1957 ஆம் ஆண்டில் ஈழநாடு பத்திரிகையில் வெளிவந்தது. கவிஞர் இ. நாகராஜன் நடத்தி வந்த 'தமிழன்' என்ற பத்திரிகையில் பல சிறுகதைகளை எழுதினார். இவரது முதல் சிறுகதைத் தொகுதி *மேடும் பள்ளமும்* 1961 இல் வெளிவந்தது. இவரது உதயம், மூவர் கதைகள், பாதை, வேட்கை, உலகத்து நாட்டார் கதைகள், முற்போக்கு இலக்கிய முன்னோடிகள், நாம் ஏன் எழுதுகின்றோம்? போன்ற நூல்கள் ஈழத்து முற்போக்கிலக்கியப் பரப்பில் வரவேற்பினை பெற்றிருந்தன.  

இவருக்கு 2017 ஆம் ஆண்டில் இலங்கை அரசின் "சாகித்திய ரத்னா" விருது கிடைத்தது.  

## இவரது நூல்கள்
- *மேடும் பள்ளமும்* (1961)
- *உதயம்* (1970)
- *மூவர் கதைகள்* (1971)
- *பாதை* (1997)
- *வேட்கை* (2000)
- *உலகத்து நாட்டார் கதைகள்* (2001)
- *முற்போக்கு இலக்கிய முன்னோடிகள்* (2002)
- *நாம் ஏன் எழுதுகின்றோம்?* (2004)
- முற்போக்கு இலக்கிய முன்னோடிகள் (2004)
- ஜென்மம் (2005)
- நிமிர்வு (2009)
- காலவெள்ளம் (2010)
- நினைவலைகள்
- நினைவுகள் அழிவதில்லை (2013)
- உறவு (2014)
- பாஞ்சான் (2016)
- வந்தனா (2017)
- சாயல் ( 2019)
- லெங்கத்துகம (சிங்களம்) - 2019
- Devers & Demon’s (ஆங்கிலம்) - 2019
# சினாய் மலை


**சினாய் மலை** (அரபு: جبل موسى), அல்லது கெபல் மூசா அல்லது ஜபல் மூசா (மோசேயின் மலை) எகிப்தின் சினாய் தீபகற்பத்தின் தெற்கில் உள்ள ஒருவர் மலையாகும். இது கடல் மட்டத்திலிருந்து 2,285 மீற்றர் உயரமானதாகும். சூழவுள்ள சமவெளியிலிருந்து செங்குத்தாக உயர்ந்து காணப்படுகிறது.  

மலைஅடிவாரத்தில் சுமார் 1200 மீற்றர் உயரத்தில் புனித கதரினா கிறிஸ்தவ மடம் கானப்படுகிறது. மலை உச்சியில் மசூதி ஒன்றும் கிரேக்க மரபுவழி திருச்சபயின் தேவாலயம் ஒன்றும் காணப்படுகிறது. மலை உச்சியில் மோசே கடவுளின் பத்துக் கட்டளைகளை பெற காத்திருந்ததாக கருதப்படும் மோசேயின் குகையும் காணப்படுகிறது.  
சில ஆய்வாளரின் கருத்துப்படி இது விவிலிய சீனாய் மலையாகும் ஆனால் இது நிருபிக்கப்படவில்லை.
# அட்டன், இலங்கை



**அட்டன்** (*Hatton*, **ஹற்றன்**) இலங்கையின் மத்திய மாகாணத்தில் நுவரெலியா மாவட்டத்தில் அமைந்துள்ள ஒரு நகரமாகும். இது இந்நகரைச் சூழவுள்ள தேயிலைப் பெருந்தோட்டங்களுக்கு பெயர்பெற்றதாகும்.  
இந்நகரமானது அற்றன்-டிக்கோயா நகர சபையால் நிர்வாகிக்கப்படுகிறது. அம்பகமுவா பிரதேச செயளாலர் பிரிவில் அமைந்துள்ளது. 2001 இலங்கை அரசின் மக்கள்தொகை கணிப்பீட்டின் படி நகரின் மக்கள்தொகை 14,255 ஆகும். இது இலங்கை தொடருந்து வலையமைப்பின் கொழும்பு-பேராதனை-பதுளை பாதையில் றொசல்லை, கொட்டகலை தொடருந்து நிலையங்களுக்கிடயே அமைந்துள்ளது. பொடிமெனிகே, உடரடமெனிகே என்ற பெயருடைய தொடருந்துகள் இந்நகரைக் கடந்து செல்கின்றன. அட்டன், கொட்டகலை தொடருந்து நிலையங்களுக்கிடையே அமைந்துள்ள ”சிங்கமலைப் புகையிரத சுரங்கம்" இலங்கையிலேயே மிக நீளமான புகையிரத சுரங்கம் ஆகும்.  

## மக்கள் பரவல்

| இனங்கள் | சனத்தொகை | மொத்த தொகையின் வீதம் |  |
| --- | --- | --- | --- |
| - | சிங்களவர்கள் | 3,752 | 26.32 |
| இலங்கைத் தமிழர்கள் | 3,278 | 23.00 |  |
| இந்தியத் தமிழர்கள் | 4,713 | 33.06 |  |
| இலங்கை மூர் இனத்தவர் | 2,309 | 16.20 |  |
| ஏனையவர்கள் (including Burgher, Malay) | 203 | 1.42 |  |
| மொத்தம் | 14,255 | 100 |  |
*Source:*  

## முக்கியமான பாடசாலைகள்
- ஹைலன்ஸ் பாடசாலை
1892 ஆம் ஆண்டில் ஆரம்பிக்கப்பட்ட இந்தப் பாடசாலையே அட்டன் நகரிலுள்ள பாடசாலைகளில் பெரியதாகும். இது முக்கியமாக தமிழர்கள் கல்விகற்கும் பாடசாலையாகும்.  
- சிறீபாத பாடசாலை
இது முக்கியமாக சிங்கள மாணவர்கள் கல்விகற்கும் பாடசாலையாகும்.  
- St. Gabriel's Convent
இது பெண்களுக்கான பாடசாலையாகும்.  
- St. John Bosco's College
இது ஆண்களுக்கான பாடசாலையாகும்.
# இலங்கையின் மாகாணங்கள்



**இலங்கையின் மாகாணங்கள்** என்பது ஓர் உள்ளூராட்சி அமைப்பாகும். இதன் படி இலங்கை 9 மாகாணங்களாகப் பிரிக்கப்பட்டுள்ளது. 9 மாகாணங்களும் தனித்தனி மாகாண சபைகளின் கீழ் நிர்வகிக்கப்படுகின்றன.  

## தோற்றம்
பிரித்தானிய ஆட்சியில் இருந்து இலங்கை விடுதலை அடைந்த பின், நடைமுறையிலிருந்த அரசியல் அதிகாரங்களை மையப்படுத்திய ஆட்சிமுறை இலங்கை மக்களின் அரசியல் தேவைகளை நிறைவு செய்யமுடியாமல் போகவே. 1955 ஆம் ஆண்டு தொடக்கமே அரசியல் அதிகாரப் பரவலாக்கம் தொடர்பான நடைமுறைகள் மேற்கொள்ளப்பட்டு வந்துள்ளன. இம் முறைகள் பலனற்று போனபோது புதிய பரவலாக்க முறைகள் பரிந்துரைக்கப்பட்டன. அவற்றில் சில  

- 1973/74 மாவட்ட அரசியல் அதிகார சபை முறை
- 1979/80 மாவட்ட அபிவிருத்தி சபை/மாவட்ட அமைச்சர் முறை
- 1987/88 மாகாணசபை முறை

### சட்டம்
1987 ஆம் ஆண்டு இலங்கை நாடாளுமன்றத்தில் 13 ஆவது அரசியல் அமைப்புச் சீர்த்திருத்தம் மேற்கொள்ளப்பட்டது. இது மாகாணசபைகளை அமைத்தல், மாகாணசபைகளுக்கு ஆளுனர்களை நியமித்தல், மாகாணசபை அமைச்சர் நியமனம், மாகாணசபையின் அதிகாரங்கள், மாகாணசபைகள் சட்டத்தை மீறும் போது எடுக்க வேண்டிய மாற்று நடவடிக்கைகள், மாகாண உயர் நீதிமன்றங்கள் அமைப்பு, மாகாண நிதி ஆனைக்குழு போன்றவற்றுக்கான அடிப்படைச் சட்டமாகும். இதன் பிறகு பாராளுமன்றத்தில் 1987 ஆம் ஆண்டு 42 ஆம் இலக்க மாகாணசபைச் சட்டம் நிறைவேற்றப்பட்டது. இச்சட்டம் மாகாணசபை உறுப்பினர் எண்ணிக்கை, மாகாணசபைக் கூட்டங்கள் மற்றும் ஒழுங்கு விதிகள், நிதிச் செயற்பாடுகள், பொதுச் சேவைகள் அமைத்தல் போன்றவற்றைக் கட்டுப்படுத்துகிறது.  

## நிர்வாகம்
மாகாணசபையானது பின்வரும் நிர்வாகக் கட்டமைப்புகளைக் கொண்டிருக்கும்.  

1. ஆளுநர்
1. மந்திரி சபை
1. முதலமைச்சர்
1. 4 மாகாணசபை அமைச்சர்கள்
1. மாகாணசபை பொதுப் பணிகள் ஆணைக்குழு
1. தலைமை செயலாளர்

## தகவல்கள்
| மாகாணம் | தலைநகர் | பரப்பளவு
(ச.கி.மீ.) | மாவட்டங்கள் |
| --- | --- | --- | --- |
| மத்திய | கண்டி | 5,584 | 3 |
| கிழக்கு | திருகோணமலை | 9,951 | 3 |
| வட-மத்திய | அனுராதபுரம் | 10,724 | 2 |
| வடக்கு | யாழ்ப்பாணம் | 8,882 | 5 |
| வடமேற்கு | புத்தளம் | 7,812 | 2 |
| சபரகமுவா | இரத்தினபுரி | 4,902 | 2 |
| தெற்கு | காலி | 5,559 | 3 |
| ஊவா | பதுளை | 8,488 | 2 |
| மேற்கு | கொழும்பு | 3,709 | 3 |

## மாகாணத் தரவுகள்
2012 கணக்கெடுப்பின் படி, இலங்கையின் மாகாண ரீதியாக மக்கள்தொகை தரவுகள்:  
| align=மத்திய மாகாணம், இலங்கை | align= | align=கண்டி | align= | 2,571,557 |
| --- | --- | --- | --- | --- |
| align=கிழக்கு மாகாணம், இலங்கை | align= | align=திருக்கோணமலை | align= | 1,555,510 |
| align=வடமத்திய மாகாணம், இலங்கை | align= | align=அனுராதபுரம் | align= | 1,266,663 |
| align=வடக்கு மாகாணம், இலங்கை | align= | align=யாழ்ப்பாணம் | align= | 1,061,315 |
| align=வடமேல் மாகாணம், இலங்கை | align= | align=குருணாகல் | align= | 2,380,861 |
| align=சப்ரகமுவா மாகாணம் | align= | align=இரத்தினபுரி | align= | 1,928,655 |
| align=தெற்கு மாகாணம், இலங்கை | align= | align=காலி | align= | 2,477,285 |
| align=ஊவா மாகாணம் | align= | align=பதுளை | align= | 1,266,463 |
| align=மேற்கு மாகாணம், இலங்கை | align= | align=கொழும்பு | align= | 5,851,130 |
| align=Total | 20,359,439 | } |  |  |
# சதுர மீட்டர்

**சதுர மீட்டர்** பரப்பளவை அளவிடும் ஓர் அலகாகும். இது ஒரு மீட்டர் நீள அகலமுள்ள பிரதேசத்தின் பரப்பளவாகும்.  

## சதுர மீட்டருக்குப் பயன்படுத்தப்படும் SI முன்னொட்டுகள்

| 10<sup>0</sup> | **சதுர மீற்றர்** | **m<sup>2</sup>** | 10<sup>0</sup> | **சதுர மீற்றர்** | **m<sup>2</sup>** |
| --- | --- | --- | --- | --- | --- |
| 10<sup>2</sup> | சதுர டெக்காமீற்றர் | dam<sup>2</sup> | 10<sup>−2</sup> | சதுர டெசிமீற்றர் | dm<sup>2</sup> |
| 10<sup>4</sup> | சதுர ஹெக்டோமீற்றர் | hm<sup>2</sup> | 10<sup>−4</sup> | சதுர சென்ரிமீற்றர் | cm<sup>2</sup> |
| 10<sup>6</sup> | சதுர கிலோமீற்றர் | km<sup>2</sup> | 10<sup>−6</sup> | சதுர மில்லிமீற்றர் | mm<sup>2</sup> |
| 10<sup>12</sup> | சதுர மெகாமீற்றர் | Mm<sup>2</sup> | 10<sup>−12</sup> | சதுர மைக்ரோமீற்றர் | µm<sup>2</sup> |
| 10<sup>18</sup> | சதுர கிகாமீற்றர் | Gm<sup>2</sup> | 10<sup>−18</sup> | சதுர நனோமீற்றர் | nm<sup>2</sup> |
| 10<sup>24</sup> | சதுர டெராமீற்றர் | Tm<sup>2</sup> | 10<sup>−24</sup> | சதுர பிக்கோமீற்றர் | pm<sup>2</sup> |
| 10<sup>30</sup> | சதுர பெட்டாமீற்றர் | Pm<sup>2</sup> | 10<sup>−30</sup> | சதுர ஃபெம்டோமீற்றர் | fm<sup>2</sup> |
| 10<sup>36</sup> | சதுர எக்சாமீற்றர் | Em<sup>2</sup> | 10<sup>−36</sup> | சதுர அற்றோமீற்றர் | am<sup>2</sup> |
| 10<sup>42</sup> | சதுர செட்டாமீற்றர் | Zm<sup>2</sup> | 10<sup>−42</sup> | சதுர செப்டோமீற்றர் | zm<sup>2</sup> |
| 10<sup>48</sup> | சதுர யொட்டாமீற்றர் | Ym<sup>2</sup> | 10<sup>−48</sup> | சதுர யொக்டோமீற்றர் | ym<sup>2</sup> |
| - | } |  |  |  |  |

## மாற்றீடுகள்

ஒரு சதுர மீற்றருக்குச் சமனானவை:  
<div>  
- 0.000 001 சதுர கிலோமீற்றர் (km<sup>2</sup>)
- 10,000 சதுர சென்ரிமீற்றர்கள் (cm<sup>2</sup>)
- 0.000 1 ஹெக்டேர்கள் (ha)
- 0.001 டெகேயர் (daa)
- 0.01 ஏயர் (a)
- 0.1 டெசியேயர் (da)
- 1 சென்டியேயர் (ca)
- 0.000 247 105 381 ஏக்கர்கள்
- 1.195 990 சதுர யார்கள்
- 10.763 911 சதுர அடிகள்
- 1,550.003 1 சதுர அங்குலங்கள்
</div>
# குப்பிழான் ஐ. சண்முகன்


**குப்பிழான் ஐ. சண்முகன்** (1 ஆகத்து 1946 – 24 ஏப்ரல் 2023) என்பவர் ஓர் ஈழத்து எழுத்தாளர். சிறுகதை, கவிதை, திறனாய்வு, ஆன்மீகம் எனப் பல துறைகளில் எழுதியவர். பேராதனைப் பல்கலைக் கழகத்தில் கலைப்பட்டம் பெற்ற இவர் ஓர் ஆசிரியர். அலையின் ஆரம்ப ஆசிரியர் குழுவில் இடம்பெற்றவர்.  

## வாழ்க்கைக் குறிப்பு
குப்பிழான் ஐ. சண்முகனின் இயற்பெயர் ஐ. சண்முகலிங்கம். இவர் யாழ்ப்பாணம் மாவட்டம், சுன்னாகம், குப்பிழான் என்ற ஊரில் ஐயாத்துரை, இரத்தினம்மா ஆகியோருக்குப் பிறந்தவர்.
# உமா வரதராஜன்



**உமா வரதராஜன்** (உடையப்பா மாணிக்கம் வரதராஜன்) கிழக்கிலங்கை, பாண்டிருப்பு, கல்முனை, இலங்கை ஈழத்தின் குறிப்பிடத்தக்க சிறுகதையாசிரியர்களுள் ஒருவர். இவரது சிறுகதைகள் கணையாழி, கீற்று, களம், வீரகேசரி, இந்தியா டுடே ஆகியவற்றில் வெளிவந்துள்ளன. கவிதை, விமர்சனம், பத்தியெழுத்து, ஆகிய பிரிவுகளில் ஈடுபட்டிருந்தாலும் முதன்மையாக சிறுகதையாசிரியராகவே அறியப்படுகின்றவர். தாத்தா (உடையப்பா), தந்தை (மாணிக்கம்) ஆகியோரின் பெயர்களின் முதலெழுத்துக்களை இணைத்து *உமா வரதராஜன்* ஆனவர்.  

## வாழ்க்கைச் சுருக்கம்
சிங்கர் (ஸ்ரீ லங்கா) நிறுவனத்தின் சிரேஷ்ட அதிகாரியாகப் பணியாற்றியவர்.  

## எழுத்துலக வாழ்வு
**உமா வரதராஜன்** ஈழத்துச் சிற்றிதழ்கள் சிலவற்றின் ஆசிரியர். தனது 17வது வயதிலேயே காலரதம் என்ற என்ற சிற்றிதழை மீலாத்கீரன் உடன் இணைந்து நடாத்தியவர். **அன்டனி பால்ராஜ்** என்ற புனைபெயரில் *களம்* என்ற சிற்றிதழின் இணை ஆசிரியராக இருந்தவர். *வியூகம்* என்ற இதழைத் தொடங்கியவர். *வியூகம்* நான்கு இதழ்கள் வெளி வந்தன. திரைப்படங்கள் தொடர்பில் பத்தி எழுத்துக்களையும் எழுதி வருகிறார். 'மூன்றாம் சிலுவை' இவரது முதல் நாவல். இவரது சில சிறுகதைகள் ஆங்கிலம், ஜேர்மன், சிங்கள மொழிகளில் பெயர்க்கப்பட்டுள்ளன.  

## தொலைக்காட்சி
ரூபவாஹினி தொலைக்காட்சி தொகுப்பாளராகவும் பணியாற்றுகின்றார்.  

## எழுதிய நூல்கள்
- *உள்மன யாத்திரை* (பதின்மூன்று சிறுகதைகளின் தொகுப்பு)
- *மூன்றாம் சிலுவை* (நாவல், காலச்சுவடு பதிப்பகத்தின் வெளியீடு)

## விருதுகள்
- *இலங்கை வடகிழக்கு மாகாணசபை விருது* உள்மன யாத்திரை (1989)' நூலுக்கு.

- பேராதனைப் பல்கலைக்கழகத் தமிழ்ச்சங்கத்தின் 2025 ஆம் ஆண்டிற்கான "சங்கச் சான்றோர் விருது"